b'\n_START_ARTICLE_\nTeodebald\n_START_PARAGRAPH_\nTeodebald ali Teudebald (francosko Thibaud ali Th\xc3\xa9odebald, nem\xc5\xa1ko Theudowald) je bil sin frankovskega kralja Teodeberta I. in Devterije in od leta 548 do 555 kralj Avstrazije (Metz in Reims), * okoli 535, \xe2\x80\xa0 555._NEWLINE_O\xc4\x8deta je nasledil kot bolehen trinajstleten fant. Frankovsko plemstvo mu je zaradi spo\xc5\xa1tovanja do o\xc4\x8deta kljub temu ostalo zvesto. Poro\xc4\x8den je bil z Valdrado, h\xc4\x8derko langobardskega kralja Vaha, s \xc4\x8dimer je utrdil vezi med Avstrazijo in Lombardijo._NEWLINE_Teobaldu kljub temu ni uspelo obdr\xc5\xbeati o\xc4\x8detovih osvojitev v severni Italiji. Bizantinski cesar Justinijan I. je leta 552 tja poslal vojsko pod poveljstvom zelo sposobnega generala Narsa. Teodebald se je, tako kot njegov o\xc4\x8de, izognil neposrednemu spopadi z Bizantinci._NEWLINE_Po dolgotrajni bolezni in iz\xc4\x8drpanosti je leta 555 umrl. Njegovo kraljestvo je k svojemu priklju\xc4\x8dil njegov prastric Klotar I. ki je kmalu zatem postal kralj vseh Frankov.'